Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
4 Kwatsi lapho boPhetro naJohane basakhuluma, kweta baphristi labakhulu, indvuna yelithempeli kanye nebaSadusi.
2 Bebacansukile ngobe labaphostoli bebafundzisa bantfu futsi bakhuluma ngalokucacile ngekuvuswa kwaJesu ekufeni;
3 bababamba, babavalela ejele kwadzimate kwaba lilanga lelilandzelako, ngobe besekuvele kuhlwile.
4 Linyenti lalabo lebebabalalele lakholwa, futsi emadvodza andza aba linani lelingaba tinkhulungwane letisihlanu.
5 Ngakusasa, kwahlangana baholi, emadvodza lamadzala, netati temtsetfo eJerusalema
6 (kwakukhona na-Anasi umphristi lomkhulu, Khayafase, Johane, Alekzanda, netihlobo letinyenti temphristi lomkhulu),
7 baletsa boPhetro naJohane embikwabo bababuta batsi: “Niwatsetsephi emandla ekwenta loku, futsi nikwente egameni labani?”
8 Agcwele umoya longcwele, Phetro watsi kubo:
“Baholi nani madvodza lamadzala,
9 lamuhla nifuna sinitjele ngalesento lesihle lesentiwe kulendvodza lebeyikhubatekile, nekutsi iphile njani.
10 Nine nabo bonkhe bantfu baka-Israyeli kufanele nati kutsi lendvodza leseyime lapha embikwenu iphiliswe ngelibito laJesu Khristu waseNazaretha, loyo lenambetsela, kodvwa Nkulunkulu wamvusa ekufeni.
11 LoJesu ‘ulitje nine bakhi lenalibukela phansi, kodvwa leseligucuke laba litje lekusimisa.’
12 Ngetulu kwaloko, insindziso ngeke ite ngalomunye umuntfu, ngobe kute lelinye libito ngephansi kwelizulu lelinikwe bantfu, nalabangasindziswa ngalo.”
13 Ngako bamangala nabeva indlela boPhetro naJohane lebebakhuluma ngesibindzi ngayo, nanababona kutsi abakafundzi lokuyaphi nekutsi babantfukatana nje. Babese bayabona kutsi laba bebahamba naJesu.
14 Nababona lendvodza lebeyiphilisiwe ime nabo, kute labakusho.
15 Babatjela kutsi abaphumele ngephandle kwaleNkantolo YemaJuda, base bakhuluma bodvwa,
16 batsi: “Sitakwenta njani ngalamadvodza? Ngobe ecinisweni ente simangaliso lesikhulu nalesesatiwa ngibo bonkhe bantfu baseJerusalema, futsi natsi ngeke sikuphike loko.
17 Kodvwa kuze lendzaba ingasakateki, asiwesabiseni lamadvodza siwatjele kutsi angaphindzi akhulume ngaleligama.”
18 Ngako bababita, babayala kutsi bangakhulumi lutfo futsi bangafundzisi ngeligama laJesu kunobe nguyiphi indzawo.
19 Kodvwa boPhetro naJohane baphendvula batsi: “Yehlulelani nine kutsi kulungile yini emehlweni aNkulunkulu kutsi silalele nine kunekutsi silalele Yena.
20 Kodvwa tsine ngeke siyekele kukhuluma ngetintfo lesitibonile nalesitivile.”
21 Baphindze babesabisa base bayabakhulula, ngobe bekute sizatfu sekubajezisa, nangenca yekutsi bonkhe bantfu bebadvumisa Nkulunkulu ngaloko lobekwentekile.
22 Lendvodza lebeyiphiliswe ngalokusimangaliso beyineminyaka lengetulu kwemashumi lamane budzala.
23 Ngemuva kwekukhululwa, bahamba baya kubazalwane babacocela loko baphristi labakhulu nemadvodza lamadzala lebebakushito kubo.
24 Nabeva loku, bathantaza ngebunye kuNkulunkulu batsi:
“Nkhosi Lephakeme, Wena lowadala lizulu, umhlaba, lwandle, nako konkhe lokukuko,
25 nalowakhuluma ngakhokho wetfu Davide inceku yakho, usebentisa umoya longcwele, watsi: ‘Kungani tive titfukutsele, nebantfu bazindla ngetintfo letingekho?
26 Emakhosi emhlaba atilungiselele kantsi nebabusi bahlangene ndzawonye kute bamelane naJehova kanye nalogcotjiwe wakhe.’
27 Ecinisweni, Herodi, Phontiyuse Pilatu, bantfu betive kanye nebantfu baka-Israyeli bahlangana ndzawonye kulelidolobha bamelana naJesu, inceku yakho lengcwele, leyo lowayigcoba,
28 kuze bente loko lowakubiketela. Loku wakwenta ngemandla akho nangekuvumelana nenjongo yakho.
29 Manje Jehova, naka kusonga kwabo, futsi wente tinceku takho tichubeke tikhuluma livi lakho ngesibindzi,
30 uchubeke welula nesandla sakho kuze uphilise, futsi wente tibonakaliso netimangaliso ngelibito laJesu, inceku yakho lengcwele.”
31 Nabacedza kuncusa, indzawo lebebahlangene kuyo yanyakatiswa, bonkhe bagcwala umoya longcwele, bakhuluma livi laNkulunkulu ngesibindzi.
32 Ngetulu kwaloko, bonkhe labakholwa baba nenhlitiyo yinye, nemcondvo munye, futsi kute ngisho namunye labegovuka netintfo takhe, kodvwa bebabelana loko labanako.
33 Ngemandla lamakhulu, baphostoli bachubeka bafakaza ngekuvuka kweNkhosi Jesu, futsi babusiswa kakhulu ngemusa waNkulunkulu.
34 Ecinisweni kute ngisho namunye kubo lobekaswele, ngobe bonkhe lebebanemasimu nobe tindlu bebatitsengisa bese baletsa lemali labayitfolile,
35 bayinike baphostoli. Bonkhe bebehlukaniselwa, kuye ngetidzingo temuntfu ngamunye.
36 Josefa, baphostoli lebebambita ngekutsi nguBhanabasi, lokusho kutsi lokhutsata labanye, labengumLevi futsi awekutalwa eSiphrosi,
37 abenemhlaba, futsi wawutsengisa waletsa lemali kubaphostoli.
Tfumela
Tfumela
I-NEW WORLD TRANSLATION OF THE HOLY SCRIPTURES
Imisebenti 4
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn kor_Hang ssw_Latn ssw_Latn ssw_Latn eng_Latn